Vriendelike seerowers | Vroue-Landbouvereniging van Kaapland
Home/News, Velddrif Tak/Vriendelike seerowers
Ons VLV-tak bied jaarliks die Lentetee aan vir ons bejaardes by die Aanoewer. Dit is altyd 'n groot opgewondenheid, want daar word baie moeite gedoen met die geleentheid.
Ons tema was vanjaar Seerowers. Swart tafeldoeke, skatkissies met juwele, visnet, seesand en dryfhoutjies, was deel van die tafelversiering. Op die verhoog was materiaalblomme vir die konsert wat aangebied sou word. Marie Malan, 'n uiters bekwame en talentvolle lid van die VLV, het 'n toneelstukkie geskryf. Ons almal was soos seerowers aangetrek! En hoe kreatief is ons lede nie. Party kon glad nie herken word nie: snorre, 'n bokbaardjie, 'n pappegaai op die skouer, 'n groot hoek in 'n hand se plek!! Dit alleen was groot pret!
Ons het eetgoed vir die bejaardes voorgesit en elkeen wat verjaar het, het 'n klein geskenkie gekry.
Toe kom die hoogtepunt – die toneelstukkie. En was ons nie verras nie – dit was regtig puik! Die bejaardes en onsself was dubbeld gevou van die lag! Die prinses, die prins, Aspoestertjie, die aankondiger en die seerowers was regtig komies. Die arme prinses word toe Voges se Voggies in plaas van suikerwater ingejaag! Sy was daarna heeltemal ontspanne! Die bejaardes het die bederf en vermaak baie geniet!